Reiknistofa HÍ tekur í gagnið nýja ofurtölvu Reiknistofnun Háskóla Íslands tekur í dag formlega í notkun nýja ofurtölvu sem mun stórefla rannsóknir á fjölmörgum vísindasviðum . Ofurtölvan opnar möguleika til rannsókna sem byggjast á þungum tölvureikningum við Háskóla Íslands og Háskólann í Reykjavík . „ Reiknifræði ( computational science ) er ört vaxandi svið innan vísindarannsókna , stundum sett fram sem þriðja rannsóknaaðferðin auk tilrauna og kennilegra rannsókna . Ísland hefur verið eftirbátur nágrannalandanna á þessu sviði en nú er stigið stórt skref í þá átt að jafna stöðu íslenskra vísindamanna . Allir starfsmenn og nemendur við Háskóla Íslands og Háskólann í Reykjavík , sem vinna í rannsóknum þar sem þungir tölvureikningar koma við sögu , munu geta hagnýtt sér nýja tölvubúnaðinn , “ segir í tilkynningu frá HÍ . Sem dæmi um hagnýta notkun ofurtölvunnar má nefna reikninga á afoxun koltvíoxíðs með rafefnafræði sem gæti leitt til þess að unnt verði að nýta það til að framleiða eldsneyti , reikninga á eiginleikum og ferlum í sólhlöðum til að finna betri efni til að hanna og þróa ódýrari og skilvirkari sólhlöður , reikninga á nýstárlegum rafeindakerfum og segulkerfum sem opna möguleika á að hanna nýjar gerðir íhluta ( devices ) og úrvinnslu á fjarkönnunarmyndum frá gervihnöttum sem varða fjölmarga hluti á jörðu niðri , þ.m.t. breytingar á jöklum , hafís og hegðun eldfjalla , t.d. í aðdraganda eldgosa . Hægt væri að nefna fjölmörg önnur og ólík verkefni þar sem ofurtölvan mun koma við sögu . Reiknistofnun Háskóla Íslands mun sjá um viðhald og rekstur nýju ofurtölvunnar .